**PRODUŽENI BORAVAK**

Suvremeni način života sve većem broju roditelja nameće potrebu zbrinjavanja djeteta mlađe školske dobi nakon redovne nastave. Produženi boravak je model koji rješava taj problem i ujedno pruža djeci i obitelji organiziran program u cilju potpunog psihofizičkog razvoja djeteta.

U Osnovnoj školi Ivane Brlić – Mažuranić Ogulin stručni tim za rad u produženom boravku čini učiteljica produženog boravka, učiteljice razredne nastave za odjele koje pohađaju djeca uključena u produženi boravak, vjeroučiteljica, učiteljica engleskog jezika i učiteljica njemačkog jezika. Svi rade u timu, odnosno zajedno planiraju i programiraju sve aktivnosti (godišnje, mjesečno, tjedno), dogovaraju se o zajedničkim i odvojenim aktivnostima. Uz stručni tim u radu u produženom boravku surađuju i stručni suradnici (pedagoginja, psihologinja i logopedinja) u svezi savjetovanja roditelja i učitelja u slučaju poteškoća ili problema u prilagodbi.

Opis rada u produženom boravku

Nakon redovne prijepodnevne nastave organizira se produženi boravak u školi za učenike od prvog do četvrtog razreda osnovne škole. Radno vrijeme i organizacija rada u školi mogu biti fleksibilni.

Grupa učenika-polaznika produženog boravka organizirana je u jednu heterogenu skupinu koju vodi Renata Hasan, diplomirana učiteljice razredne nastave s pojačanim programom iz predmeta engleski jezik. U školskoj godini 2016./2017. produženi boravak broji ukupno 18 učenika ( 1.A=3, 1.B=3, 2.A=1, 2.B=8, 3.B=2, 4.A=1).

Nastavne metode i način rada prilagođavaju se s ciljem dobre artikulacije slobodnog vremena i samostalnog učenja: kurikularni pristup (umjesto predmetno-satnog), integrirano učenje i poučavanje, multidisciplinarni i kroskurikularni pristup (informacijsko-komunikacijske tehnologije), timsko i suradničko učenje, istraživačka nastava, iskustveno učenje, problemska nastava, projektna nastava, učenje kroz igru, praksu, učenje za život, fakultativni programi (jezici, športske aktivnosti), tečajna nastava, izvanučionička i terenska nastava, izvannastavne aktivnosti.

Različitost pristupa odgojno-obrazovnom procesu valja uskladiti u najvećoj mogućoj mjeri da bi učinkovitost i krajnji cilj – uspjeh, rast i razvoj djeteta, bila maksimalna.

Odnos prema učenicima je roditeljsko-učiteljski, dok je dobra suradnja s roditeljima od iznimne važnosti.

Ciljevi realizacije sadržaja u produženom boravku u skladu su s općim ciljevima osnovnog obrazovanja:

1. Omogućiti djetetu pun život i otkriti njegove/njezine pune potencijale kao jedinstvene osobe;

2. Omogućiti djetetu njegov/njezin razvoj kao socijalnog bića kroz život i suradnju s ostalima kako bi doprinijela/ doprinio dobru u društvu;

3. Pripremiti dijete za daljnje obrazovanje i cjeloživotno učenje (učiti kako učiti).

Specifični ciljevi:

 potpun i harmoničan razvoj djeteta

 važnost isticanja individualnih različitosti (svako dijete je jedinstveno; osigurava mu se razvoj svih potencijala)

 fokusiranje na učenje (ističe se važnost onoga što dijete uči i procesa kojim usvaja znanja)

 izmjena mnogobrojnih pristupa učenju

 učenika se nastoji osposobiti za samostalno učenje

 ističe se radost učenja i potiče motiviranost za učenje

 osvijestiti važnost učenja temeljenog na okruženju

 pismenost (jezična i matematička)

 razvoj osjećaja za hrvatski identitet

 razvijanje duhovne dimenzije života

 europska i globalna dimenzija modernog življenja

 pluralizam, poštivanje različitosti i važnost tolerancije

 funkcioniranje kurikuluma u odnosu na jednakost i korektnost pristupa u obrazovanju

 partnerstvo u obrazovanju

 uloga tehnologije u obrazovanju

 briga o djeci s posebnim potrebama

 temeljna uloga obrazovanja u ranom djetinjstvu

 olakšavanje prijelaza iz nižih u više razrede osnovnog obrazovanja

 uloga rada u produženom boravku u postavljanju uzorka za cjeloživotno učenje

Raspored rada u produženom boravku

Produženi boravak počinje od 11.30 sati, a za učenike koji imaju duže nastavu počinje po završetku nastave, i traje do 16.30 sati.

Redoslijed rada se odvija prema sljedećim aktivnostima:

11.30 – 12.30 Prihvat učenika i učenički odmor od nastave u učionici (slobodni razgovori, dječji tisak, društvene igre).

12.30 – 13.00 Objed učenika – učiteljica organizira pranje ruku i smještaj djece.

Tijekom objeda učiteljica provodi odgojno–obrazovni rad usmjeren na primjereno ponašanje pri objedu i komunikaciju s drugima.

13.00 – 14.30 Pisanje domaćih zadaća.

Učiteljica produženog boravka također organizira individualni ili skupni rad po preporuci ostalih članova tima radi pomoći u savladavanju određenih sadržaja.

14.30 – 16.30 Organizirano slobodno vrijeme – likovne radionice, čitanje naglas i recitiranje, glazbeno – dramsko – scenske i lutkarske radionice, praktični rad, slušanje glazbe i sportsko – rekreacijski sadržaji.

To može biti izvanučionička nastava koja će obuhvatiti odlaske na manifestacije u gradu, izložbe, kino i slične prigodne sadržaje.

Slobodno organizirano vrijeme provodi se kroz:

 igraonice

 kreativne radionice

 društvene igre

 pričaonice

 gledanje filmova

 čitanje slikovnica i knjiga

 slušanje glazbe

 sportske i rekreativne aktivnosti